秋夜懷彥博審知
作者：趙蕃
朝代：宋

paragraphs: 山深月吐遲，亭亭夜向殘。
露氣挾與俱，侵窗迫人寒。
團扇甫罷去，布衾已覺單。
儻無寒暑期，何以彫我顔。
人生七十稀，俯仰半已闌。
隠顯兩無得，永懷那自安。
不能躬灌園，而顧學彈冠。
不思行所易，而獨務所難。
王徐兩玉人，結髮棲儒冠。
徐詩壯城壘，王筆長波瀾。
出從舉子遊，隋珠供雀彈。
得失何足道，如博資衆觀。
念欲與子談，衮衮非一端。
符移苦見催，行色不少寬。
十年山林靜，一朝塵土干。
足雖未出門，歸興已浩然。
溪頭楓變赤，籬下菊且斑。
客居豈無酒，遲子一跨鞍。